Dr. Isak Burger is 'n kerkleier, prediker, gesinsman en veral iemand wat Jesus Christus liefhet en verkondig. Een van sy grootste vreugdes as skrywer is om te hoor hoe mense vrede vind deur sy boeke. Hy skryf met passie omdat hy die hel armer en die hemel ryker wil maak.
12 omroepers en bekende stemme van Radiokansel skryf saam met die doel om jou te laat nadink oor jou eie lewe en hoe jy 'n verskil kan maak.
Elke dag is 'n nuwe geskenk wat ons ontvang om oop te maak en te geniet. Soms sien ons dit as vanselfsprekend, maar eintlik moet ons daarna toe streef om elke dag 'n verskil te maak - elke geskenk wat ons kry, iets terug te gee.
12 van Radiokansel se omroepers, soos Janine van Niekerk, Wanda Bam, Brad Kirsten, Jannie Pelser en ander skryf saam aan die splinternuwe Bybeldagboek, 'n Nuwe dag. En die doel? Om jou elke dag te herinner dat jy die dag as geskenk ontvang het en jou beste moet gee om iets terug te gee.
Sien weer die wonderwerk in 'n dag raak. Staan stil en waardeer die klein dingetjies. Wees dankbaar dat jy nog 'n kans gekry het om 'n verskil te maak.
Elke skrywer kry 'n maand om sy of haar oordenkings te skryf. Wat dit so uniek maak is dat jy verskillende stemme sal hoor en elke boodskap sal 'n nuwe, vars aanslag hê.
365 Wyshede uit die pen van Isak Burger
Wat help dit om aan te hou glo?
Die dood omring jou van alle kante. Dit lyk of die kerk niks kan regkry in die wêreld nie. Gelowiges maak mekaar seer … Is die hemel nie net 'n sprokie nie?
Stop! Bly kalm en lees een van hierdie 365 Wyshede uit die pen van Isak Burger. Hier is genoeg vir 'n hele jaar. Of jy kan sewe op een slag lees. Net soos jy wil, wanneer jy wil, volgens jóú behoefte. En jy kan sy Bybelkennis wat lig bring en waarhede vol hoop vir jou vriende en familie aangee, wanneer hulle twyfel.
Hierdie aanhalings vertel van Jesus wat jou verlos en jou lewe sin en betekenis gee. Hulle sal jou oortuig dat die dood niks is om te vrees nie. Dat die hemel iets is om na uit te sien. En dat jy op pad soontoe gedra word deur God se liefde.
Jesus is meer
Die mense wat my die meeste teleurgestel het, is kerkmense. Ek het hoë verwagtings gehad dat ek in die kerk welkom sou wees, net soos ek is. Presies die teenoorgestelde het gebeur! Ek weet nie of ek nog in Jesus kan glo as dit is hoe sy volgelinge optree nie."
Te veel mense word deur die Christelike godsdiens teleurgestel en kom dan nie by Jesus Christus uit nie.
Kom ontmoet die ware Jesus! Leer Hom in hierdie boek ken as die beginpunt van jou geluk, selfvertroue en innerlike vrede. Ervaar die liefde, genade en vergifnis wat Hy kan gee omdat Hy God is. Dit is net Hy wat alle pyn en seerkry kan genees. By Hom is alle mense welkom. Hy kyk nie na mense se status of die prestasies wat hulle behaal het nie.
Jesus is méér laat die historiese Jesus van die Bybel voor mense van vandag gestalte kry. Dit is nie 'n volledige geskiedenis van sy lewe en werk nie, maar lig die hoogtepunte uit sodat Jesus 'n groter werklikheid in mense se lewens kan word. Mense het God nodig - nie skynheilige godsdiens met uitputtende voorskrifte nie. Die dinge wat gelowiges doen wat mense van Jesus af weghou, word daarom in liefde uitgewys, nie as veroordeling nie, maar as aanmoediging vir almal wat waarlik die kerk van Jesus wil wees om Hóm vir die wêreld te wys.
5 Minute in die Hemel
Antwoorde oor die dood en die lewe daarna. Wat wag vir ons in die hemel? Die lewe na die dood is oneindig belangrik - ons gaan die res van ons bestaan daar deurbring. Jou keuses nou bepaal of jy uitsien na die wonder van die hemel ... of die verskrikking van die hel ...